b'\n_START_ARTICLE_\nPlaques de matr\xc3\xadcula de Fran\xc3\xa7a\n_START_PARAGRAPH_\nLes plaques de matr\xc3\xadcula dels vehicles de Fran\xc3\xa7a segueixen un sistema anomenat SIV (Syst\xc3\xa8me d\'Immatriculation des V\xc3\xa9hicules) introdu\xc3\xaft a partir de l\'abril de 2009 i format per una combinaci\xc3\xb3 de dues lletres m\xc3\xa9s tres xifres i un segon grup de dues lletres m\xc3\xa9s separats tots per guionets (per exemple,  AB-123-AB). S\'hi afegeix una segona franja blava a la dreta de la placa on s\'hi representa el codi del departament i logotip de la regi\xc3\xb3 a la qual pertany. _NEWLINE_Els car\xc3\xa0cters s\xc3\xb3n de color negre sobre fons reflectant blanc i les seves mides acostumen a ser les mateixes que els de la resta de pa\xc3\xafsos de la Uni\xc3\xb3 Europea. Com a pa\xc3\xads membre de la UE tamb\xc3\xa9 porta la secci\xc3\xb3 blava a l\'extrem esquerre amb les estrelles en cercle de la UE i el codi internacional del pa\xc3\xads, F, com\xc3\xba a la resta de plaques de la Uni\xc3\xb3 Europea._NEWLINE_Els vehicles matriculats anteriorment al 2009 continuen portant el model antic de matr\xc3\xadcula, format per un grup tres o quatre xifres i dues o tres lletres (segons el departament) seguides de dues xifres que indiquen el codi del departament.\n_START_SECTION_\nSIV\n_START_PARAGRAPH_\nL\'actual sistema de matriculaci\xc3\xb3 s\'anomena Syst\xc3\xa8me d\'Immatriculation des V\xc3\xa9hicules (SIV) i \xc3\xa9s una combinaci\xc3\xb3 alfanum\xc3\xa8rica, tal com s\'ha explicat m\xc3\xa9s amunt, \xc3\xbanica per a tot el pa\xc3\xads, sense indicar un codi geogr\xc3\xa0fic.\n_START_SECTION_\nTipografia\n_START_PARAGRAPH_\nEl decret de 2009 no indica una tipografia oficial a utilitzar a les plaques, pel que es poden veure matr\xc3\xadcules amb diferents tipografies. La llei nom\xc3\xa9s estableix directrius com que els car\xc3\xa0cters han de ser de pal sec o sans-serif, monoespaiada i sense cap obertura en els car\xc3\xa0cters tancats. La posici\xc3\xb3 dels car\xc3\xa0cters dins la placa tamb\xc3\xa9 est\xc3\xa0 regulat._NEWLINE_El sistema precedent a l\'actual (el Fichier National des Immatriculations, abreujat FNI) utilitzava la font "Lineto", i avui en dia tamb\xc3\xa9 \xc3\xa9s una de les fonts utilitzada juntament amb d\'altres._NEWLINE_Les imatges mostren les diferents fonts tipogr\xc3\xa0fiques utilitzades a les noves plaques:\n_START_SECTION_\nLogotips regionals\n_START_PARAGRAPH_\nEls logotips regionals que es poden veure a les matr\xc3\xadcules actuals, tant poden pert\xc3\xa0nyer a les 26 regions (22 a la Fran\xc3\xa7a metropolitana i 5 d\'ultramar) existents entre els anys 1982 i 2015, com a les noves regions institu\xc3\xafdes a partir del gener del 2016, any en qu\xc3\xa8 es va fer efectiva la reducci\xc3\xb3 a nom\xc3\xa9s 18 regions (13 regions metropolitanes i 5 d\'ultramar).'